Die koningakkedis of Basilosaurus is ’n genus van vroeë walvisse wat 40 miljoen tot 34 miljoen jaar gelede tydens die Laat Eoseen voorgekom het. Die eerste fossiel van B. cetoides is in die Verenigde State ontdek en aanvanklik is geglo dit is die een of ander soort reptiel, vandaar die agtervoegsel -"saurus" in sy naam. Later is uitgevind dit is ’n soort seesoogdier. Fossiele van B. isis is in Egipte en Jordanië ontdek. Basilosaurus cetoides was 12 tot 20 meter lank en die grootste bekende seedier van die Laat Eoseen. B. isis was effens kleiner. Die koningakkedis se kop en brein was kleiner as vandag se walvisse. Daar word geglo hulle het daarom nie die sosiale vermoëns van moderne walvisse gehad nie. Geen volledige skelet van Basilosaurus is nog gevind nie, maar verskeie pogings is al aangewend om die ruggraat uit gedeeltelike skelette te rekonstrueer. Kellogg het geraam die dier het altesaam 58 werwels gehad na aanleiding van twee nie-ooreenstemmende, gedeeltelike skelette van B. cetoides uit Alabama.